**Oscar Engsund** (s. 3. elokuuta 1993 Göteborg, Ruotsi) on ruotsalainen jääkiekkopuolustaja.

Ura
---

### Seuraura

Engsund on IK Oskarshamnin kasvatti. Hän debytoi seuran miesten joukkueessa vain 17-vuotiaana Ruotsin toiseksi korkeimmalla sarjatasolla HockeyAllsvenskanissa kaudella 2010–2011, jolloin Engsund pelasi siellä 13 runkosarjaottelua tehden kaksi syöttöpistettä. Kaudeksi 2011–2012 hän siirtyi HV71:n J20-junioreihin. Engsund oli kahdeksalla osumallaan joukkueen eniten maaleja tehnyt puolustaja Viktor Näslundin kanssa. Hän keräsi myös 144 jäähyminuuttia, joilla Engsund sijoittui J20 SuperElitin jäähypörssissä neljänneksi. Hän voitti kauden päätteeksi sarjan hopeaa. Engsund debytoi kauden aikana myös HV71:n Elitserien-joukkueessa, jossa hän pelasi kaksi runkosarjaottelua. Engsund teki Elitserien-debyyttinsä 21. helmikuuta 2012 Luleå HF:ää vastaan.

Huhtikuussa 2012 Engsund teki HV71:n kanssa vuoden mittaisen Elitserien-sopimuksen. Hän pelasi kaudella 2012–2013 liigassa yhdeksän runkosarjaottelua ilman tehopisteitä. Engsund pelasi myös neljä European Trophy -ottelua tehden yhden syöttöpisteen. Hän pelasi kauden aikana miesten pelejä myös kolmen Allsvenskan-ottelun verran lainalla kasvattajaseurassaan IK Oskarshamnissa. Suurimman osan kaudestaan Engsund pelasi kuitenkin HV71:n J20-junioreissa. Hän voitti 150 minuutillaan koko J20 SuperElitin jäähypörssin. Engsund voitti kauden päätteeksi sarjan mestaruuden.

Kaudeksi 2013–2014 Engsund palasi kaksivuotisella sopimuksella kasvattajaseuransa IK Oskarshamnin Allsvenskan-joukkueeseen. Hänen ensimmäinen kokonainen kautensa miesten peleissä toi 46 runkosarjaottelussa tehot 2+7=9. Engsund sijoittui 98 minuutillaan koko sarjan jäähypörssissä seitsemänneksi. Kesken kauden 2014–2015, tammikuun 2015 lopulla hän siirtyi loppukaudeksi Frölunda HC:n SHL-joukkueeseen, jossa Engsund pelasi yhden runkosarja- ja playoff-ottelun. Huhtikuussa hän teki sopimuksen Allsvenskan-joukkue VIK Västerås HK:n kanssa, mutta Engsundin sopimus purettiin kuitenkin henkilökohtaisista syistä jo samassa kuussa ja hän palasi jälleen vuoden mittaisella sopimuksella Oskarshamniin. Engsund sijoittui kaudella 2015–2016 100 minuutillaan Allsvenskanin jäähypörssissä viidenneksi.

Engsund palasi kaudeksi 2016–2017 vuoden mittaisella sopimuksella Frölunda HC:n SHL-joukkueeseen. Hän pelasi siellä 15 runkosarja- ja viisi Mestarien liigan ottelua tehden yhden maalin. Engsund teki SHL-uransa avausmaalin 29. syyskuuta 2016 vieraissa HV71:tä vastaan. Hänen osumansa jäi Frölundan 2–3-voittoon päättyneen ottelun ratkaisumaaliksi. Kesken kauden, marraskuussa 2016 Engsund siirtyi kuitenkin jatkamaan SHL-uraansa kevääseen 2018 asti ulottuvalla sopimuksella Luleå HF:ään. Kaikkiaan hänen tulokaskautensa toi 46 runkosarja- ja kahdessa playoff-ottelussa tehot 2+3=5. Marraskuussa 2017 Engsund teki Luulajan kanssa kaksivuotisen jatkosopimuksen.

### Maajoukkueura

Engsund on pelannut Ruotsin A-maajoukkueessa kaksi ottelua ilman tehopisteitä. Hän teki A-maajoukkuedebyyttinsä Sweden Hockey Gamesissa 7. helmikuuta 2019 Tukholman Hovetissa Tšekkiä vastaan. Engsund merkittiin Ruotsin kolmospuolustajapariin Emil Djusen viereen.

Engsund on pelannut myös neljä nuorten maaottelua.

Muuta
-----

Engsundin kaksoisveli Filiph pelaa hyökkääjänä IK Oskarshamnin Allsvenskan-joukkueessa. Heidän serkkunsa Ludvig Engsund pelasi omalla urallaan maalivahtina Ruotsin alemmissa sarjoissa sekä Norjan pääsarjatasolla.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2010–2011 | IK Oskarshamn | Allsvenskan | 13 | 0 | 2 | 2 | 2 | – | – | – | – | – |
| 2011–2012 | HV71 | Elitserien | 2 | 0 | 0 | 0 | 0 | – | – | – | – | – |
| 2012–2013 | IK Oskarshamn | Allsvenskan | 3 | 0 | 0 | 0 | 0 | – | – | – | – | – |
|  | HV71 | Elitserien | 9 | 0 | 0 | 0 | 0 | – | – | – | – | – |
| 2013–2014 | Kristianstads IK | Ruotsi I | 2 | 0 | 0 | 0 | 2 | – | – | – | – | – |
|  | IK Oskarshamn | Allsvenskan | 46 | 2 | 7 | 9 | 98 | – | – | – | – | – |
| 2014–2015 | IK Oskarshamn | Allsvenskan | 49 | 2 | 3 | 5 | 89 | – | – | – | – | – |
|  | Frölunda HC | SHL | 1 | 0 | 0 | 0 | 0 | 1 | 0 | 0 | 0 | 2 |
| 2015–2016 | IK Oskarshamn | Allsvenskan | 42 | 3 | 12 | 15 | 100 | – | – | – | – | – |
| 2016–2017 | Frölunda HC | SHL | 15 | 1 | 0 | 1 | 25 | – | – | – | – | – |
|  | Luleå HF | SHL | 31 | 1 | 3 | 4 | 16 | 2 | 0 | 0 | 0 | 2 |
| 2017–2018 | Luleå HF | SHL | 52 | 0 | 15 | 15 | 20 | 3 | 0 | 1 | 1 | 2 |
| 2018–2019 | Luleå HF | SHL | 52 | 5 | 11 | 16 | 30 | 10 | 0 | 2 | 2 | 37 |
| 2019–2020 | Luleå HF | SHL | 52 | 1 | 11 | 12 | 80 | – | – | – | – | – |
| 2020–2021 | Luleå HF | SHL | 52 | 2 | 10 | 12 | 36 | 7 | 0 | 3 | 3 | 69 |
| 2021–2022 | Luleå HF | SHL | 49 | 9 | 12 | 21 | 45 | 17 | 2 | 4 | 6 | 10 |
| 2022–2023 | Luleå HF | SHL | 46 | 2 | 13 | 15 | 96 | 10 | 0 | 3 | 3 | 8 |
| 10 kautta | yhteensä | Elitserien/SHL | 361 | 21 | 75 | 96 | 348 | 50 | 2 | 13 | 15 | 132 |

Lähteet
-------

* Oscar Engsund The Internet Hockey Databasessa (englanniksi)
* Oscar Engsund Eurohockey-sivustolla (englanniksi)
* Oscar Engsund *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Oscar Engsund *Elite Prospects*. Everysport Media Group AB.  (englanniksi)
2. ↑  Game detail: 21 Feb 2012, HV71 Jönköping - Luleå Hockey *Eurohockey.com*.  21.2.2012. European Ice Hockey Online AB & eSports.cz s.r.o. Viitattu 19.2.2019. (englanniksi)
3. ↑  Fyra juniorer får utvecklingskontrakt *hv71.se*.  20.4.2012. HV71 Elitishockey AB. Viitattu 19.2.2019. (ruotsiksi)
4. ↑  Bodin, Uffe: Backtalang klar för Oskarshamn *Hockeysverige.se*.  13.2.2013. NewsMe. Viitattu 19.2.2019. (ruotsiksi)
5. ↑  Svenson, Göran: Oscar Engsund tillbaka i IKO - videointervju med Oscar *ikoskarshamn.se*.  27.4.2015. IK Oskarshamn. Viitattu 19.2.2019. (ruotsiksi)
6. ↑  Pettersson Kymmer, Peter: Duo klar för Frölunda *frolundaindians.com*.  31.3.2016. Frölunda Hockey Club.  Arkistoitu 20.2.2019. Viitattu 19.2.2019. (ruotsiksi)
7. ↑  Oscar Engsund *SHL.se*. SHL AB. Viitattu 19.2.2019. (ruotsiksi)
8. ↑  Hedlund, Robert: Backvärvning från Frölunda *luleahockey.se*.  26.11.2016. Luleå Hockey Drift AB. Viitattu 19.2.2019. (ruotsiksi)
9. ↑  Hedlund, Robert: Engsund förlänger med LHF *luleahockey.se*.  3.11.2017. Luleå Hockey Drift AB. Viitattu 19.2.2019. (ruotsiksi)
10. ↑  CZE - SWE (Line Up) *stats.swehockey.se*.  7.2.2019. Svenska Ishockeyförbundet. Viitattu 19.2.2019. (ruotsiksi)